ഭര്തൃവീട്ടിലെ സവിതയുടെ ആത്മഹത്യയില് ദുരൂഹത പുകയുന്നു... ആലപ്പുഴ: ഭര്തൃവീട്ടിലെ കിടപ്പുമുറിയില് യുവതിയെ തൂങ്ങിമരിച്ച നിലയില് കണ്ടെത്തിയ സംഭവത്തില് ദുരൂഹതയേറുന്നു. അര്ദ്ധരാത്രി കാമുകനെ വീട്ടിലേക്ക് വിളിച്ചുവരുത്തി കൂട്ടിക്കൊണ്ടുപോകണമെന്നാവശ്യപ്പെട്ടശേഷം മുറിക്കുള്ളില് കയറി തൂങ്ങി മരിച്ച വള്ളികുന്നം തെക്കേമുറി ആക്കനാട്ട് തെക്കതില് സതീഷിന്റെ ഭാര്യ സവിതയുടെ 24 മരണമാണ് ദുരൂഹമായി തുടരുന്നത്. വ്യാഴാഴ്ച പുലര്ച്ചെ പന്ത്രണ്ടരയോടെയായിരുന്നു സംഭവം. വില്ലനായത് സൂപ്പര്മാര്ക്കറ്റിലെ സുഹൃത്ത് രണ്ടര വര്ഷം മുമ്ബായിരുന്നു കായംകുളം സ്വദേശിനിയായ സവിതയുടെയും സതീഷിന്റെയും വിവാഹം നടന്നത്. തുടര്ന്ന് സതീഷ് വിദേശത്തേക്ക് പോയതോടെ സവിത മണപ്പള്ളിയിലെ സൂപ്പര്മാര്ക്കറ്റില് ജോലിക്കുകയറി. ഇവിടെവച്ച് പരിചയപ്പെട്ട വിവാഹിതനായ സഹപ്രവര്ത്തകനുമായി പ്രണയത്തിലായി. സൂപ്പര് മാര്ക്കറ്റില് ജോലിക്ക് പോയിട്ട് വന്നാലും രാത്രി വൈകിയും ഫോണ് സംഭാഷണത്തിലും വാട്ട്സ് ആപ് ചാറ്റിലും സവിത മുഴുകിയതോടെ സതീഷിന്റെ അമ്മയ്ക്കും മറ്റ് ബന്ധുക്കള്ക്കും സംശയം തോന്നി. ഭര്ത്താവുമായല്ല ഫോണ് സൗഹൃദമെന്ന് അവര് അധികം വൈകാതെ തിരിച്ചറിഞ്ഞു. അതിരുവിട്ട സംഭാഷണവും സൂപ്പര് മാര്ക്കറ്റിലെ സഹ പ്രവര്ത്തകന്റെ സൗഹൃദ സന്ദര്ശനങ്ങളും വീട്ടുകാര് ഇടപെട്ട് വിലക്കി. സഹപ്രവര്ത്തകനുമായുള്ള അടുപ്പം കുടുംബപ്രശ്നങ്ങള്ക്ക് കാരണമായതോടെ സവിതയോട് സൂപ്പര്മാര്ക്കറ്റിലെ ജോലി അവസാനിപ്പിക്കാന് ഭര്ത്താവ് സതീഷ് ആവശ്യപ്പെട്ടു. തുടര്ന്ന് മാസങ്ങളായി ജോലിക്ക് പോയിരുന്നില്ല. അവസാനിക്കാത്ത സൗഹൃദം സൂപ്പര്മാര്ക്കറ്റിലെ ജോലി അവസാനിപ്പിച്ചെങ്കിലും സവിതയും കാമുകനും തമ്മിലുള്ള ഫോണ് സൗഹൃദം തുടര്ന്നു. ജോലിക്ക് പോകാതായതോടെ സവിതയ്ക്ക് സഹപ്രവര്ത്തകനുമായുള്ള ബന്ധം അവസാനിച്ചെന്നായിരുന്നു വീട്ടുകാര് കരുതിയിരുന്നത്. എന്നാല്, ഏതാനും മാസത്തെ സൗഹൃദം അവള്ക്ക് പിരിയാനാകാത്ത സുഹൃത്തായി അയാളെ മാറ്റിയിരുന്നു. വിവാഹിതനായ ഇയാളുമായുള്ള അടുപ്പം മറക്കാനാകാത്ത സവിതയ്ക്ക് അയാള്ക്കൊപ്പം ജീവിച്ചാല് മതിയെന്നായി.ജോലിക്ക് പോകാതെ സവിത വീട്ടില് നില്ക്കാന് തുടങ്ങിയതോടെ സതീഷ്, നിരന്തരം ഫോണില് വിളിക്കാനും സംസാരിക്കാനും ശ്രമിച്ചിരുന്നെങ്കിലും സവിത വലിയ താല്പ്പര്യം കാട്ടിയില്ല. വീട്ടുകാരുമായുള്ള പ്രശ്നങ്ങളും സഹപ്രവര്ത്തകനുമായുളള സവിതയുടെ സൗഹൃദവും സതീഷിനെയും അലട്ടിയിരുന്നു. അടുത്തമാസം നാട്ടില് വരാനായി സതീഷ് ശ്രമം നടത്തിവരുന്നതിനിടെയാണ് കഴിഞ്ഞദിവസം അപ്രതീക്ഷിതമായ സംഭവങ്ങള് അരങ്ങേറിയത്. കാമുകന് കൈവിട്ടപ്പോള് ജീവനൊടുക്കിയതോ? സൂപ്പര്മാര്ക്കറ്റിലെ ജോലി അവസാനിപ്പിച്ചശേഷം വീട്ടില് തികച്ചും ഒറ്റപ്പെട്ട നിലയിലായിരുന്നു സവിത. സതീഷിന്റെ അമ്മയും സഹോദരിയുടെ മകളുമായിരുന്നു സവിതയ്ക്കൊപ്പം താമസിച്ചിരുന്നത്. ഇവരുമായി അധികം അടുത്തിടപഴകാന് കൂട്ടാക്കാതിരുന്ന സവിത ഒഴിവുസമയങ്ങളില് സഹപ്രവര്ത്തകനുമായി സല്ലപിക്കാനും ചാറ്റ് ചെയ്യാനുമാണ് ശ്രമിച്ചിരുന്നത്. തനിക്കൊപ്പം ജീവിക്കാന് സവിത സഹപ്രവര്ത്തകനെ നിര്ബന്ധിച്ചെങ്കിലും ഭാര്യയും മക്കളുമുള്ളതിനാല് അവരെ ഉപേക്ഷിച്ച് സവിതയ്ക്കൊപ്പം പോകാന് അയാള് തയ്യാറായിരുന്നില്ല. എന്നാല്, സവിത ഇതിനായി നിരന്തരം നിര്ബന്ധിച്ചുകൊണ്ടിരുന്നു. സംഭവദിവസവും സവിത കാമുകനെ വിളിച്ച് തന്നെ കൂട്ടിക്കൊണ്ടുപോകണമെന്ന് ആവശ്യപ്പെട്ടു. എന്നാല്, അയാള് അതിന് വഴങ്ങിയില്ല. തന്നെ കൂട്ടിക്കൊണ്ടുപോയില്ലെങ്കില് ജീവനൊടുക്കുമെന്ന് ഭീഷണിപ്പെടുത്തിയപ്പോഴാണ് ഇയാള് അര്ദ്ധരാത്രിയോടെ സവിതയുടെ വീട്ടിലെത്തിയത്. തന്റെ ആവശ്യം അംഗീകരിക്കാന് കാമുകനൊരുക്കമല്ലെന്ന് മനസിലാക്കിയ സവിത കൈത്തണ്ടയിലെ ഞരമ്ബ് മുറിച്ചതായാണ് അറിയുന്നത്. ജീവനൊടുക്കുമെന്ന് പറഞ്ഞിട്ടും സഹപ്രവര്ത്തകന് തന്നെ അവഗണിക്കുന്നതായി മനസിലാക്കിയ സവിത പിന്നീട് വീട്ടിനുള്ളിലേക്ക് മടങ്ങുകയായിരുന്നു. മുറിക്കുള്ളില് കയറി കതകടച്ച സവിതയെ ഫോണില് വിളിച്ചിട്ടും കതകില് തട്ടിയിട്ടും പ്രതികരണമുണ്ടായില്ല. പരിഭ്രാന്തനായ യുവാവ് വീടിന് പുറത്തിറങ്ങി ബഹളം കൂട്ടി വീട്ടുകാരെയും അയല്വാസികളെയും അറിയിച്ചശേഷം തന്ത്രപൂര്വ്വം അവിടെ നിന്ന് മുങ്ങുകയായിരുന്നു. വീട്ടുകാരും അയല്വാസികളും നടത്തിയ അന്വേഷണത്തിലാണ് കൈത്തണ്ടയിലെ ഞരമ്ബ് അറുത്തശേഷം വീട്ടിനുള്ളില് തൂങ്ങിമരിച്ച നിലയില് സവിതയെ കണ്ടെത്തിയത്. വള്ളികുന്നം, മണപ്പള്ളി പൊലീസും വിരലടയാള വിദഗ്ദ്ധരും സ്ഥലത്തെത്തി തെളിവെടുപ്പ് നടത്തി.കായംകുളം താലൂക്ക് ആശുപത്രി മോര്ച്ചറിയില് സൂക്ഷിച്ചിരുന്ന മൃതദേഹം ഇന്ക്വസ്റ്റ്, പോസ്റ്റുമോര്ട്ടം നടപടികള്ക്ക് ശേഷം ബന്ധുക്കള്ക്ക് വിട്ടുകൊടുത്തു. മരണത്തില് ദുരൂഹതയുണ്ടെന്നും വിശദമായ അന്വേഷണം നടത്തണമെന്നും സവിതയുടെ പിതാവ് സജു പൊലീസിനു മൊഴി നല്കിയിട്ടുണ്ട്. പൊലീസും വിരലടയാള വിദഗ്ധരും വീട്ടിലെത്തി തെളിവെടുപ്പ് നടത്തി. അഡിഷണല് എസ്.പി ഡോ. എ.നസീം സംഭവസ്ഥലത്തെത്തി. സി.ഐ എം.എം.ഇഗ്നേഷ്യസും എസ്.ഐ ജി.ഗോപകുമാറും ഉള്പ്പെടുന്ന സംഘത്തെ അന്വേഷണത്തിനായി നിയോഗിച്ചു.